**Likumprojekta "Grozījumi Administratīvā procesa likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Administratīvā procesa likumā" (turpmāk – likumprojekts) izstrādāts sakarā ar elektroniskās lietas (turpmāk – e-lieta) sistēmas izveidi un tās ieviešanu tiesās. Likumprojekts paredz gan tehniskus, gan saturiskus grozījumus Administratīvā procesa likumā (turpmāk – APL), lai regulējumu padarītu tehnoloģiski neitrālu, elektronizētu atsevišķus procesus un kopumā veicinātu elektronisko dokumentu apriti administratīvajā procesā. e-lietas ietvaros visi lietas materiāli tiks glabāti elektroniski un procesa dalībniekiem būs pieejami attālināti, saglabājot iespēju dokumentus iesniegt tiesā un saņemt arī papīra formā. Paredzams, ka likumprojekts stāsies spēkā 2021. gada 1. aprīlī. |

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | | Pamatojums | Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai 177.1. pasākums, kas paredz izstrādāt e-lietas sistēmu un ieviest to tiesās, lai izveidotu vienotu un efektīvu tiesvedības elektronisko procesu, samazinot tiesvedības termiņus un nodrošinot informācijas pieejamību un atklātību. |
| 2. | | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreiz visu instanču administratīvo tiesu lietvedības un tiesvedības informācijas reģistrēšanas risinājumu tiesu darba vajadzībām un datu izplatīšanas risinājumu nodrošina tiesu informatīvā sistēma (turpmāk – TIS). TIS nodrošina elektronisku lietu uzskaiti un atsevišķu digitāli radītu lietas materiālu, piemēram, nolēmumu, elektronisku uzglabāšanu. Paralēli tiesās lietas tiek uzturētas papīra formā, kaut gan praksē aizvien lielāka daļa dokumentu tiek sagatavoti un aprit elektroniski, izmantojot e-pastu un citus elektronisko datu apmaiņas veidus. Lai veicinātu tieslietu sistēmas iestāžu resursu efektīvu izmantošanu, kā arī attīstītu mūsdienīgu, uz cilvēku vērstu, ērtu un saprotamu tiesu pakalpojumu nodrošināšanu, kopš 2018. gada 19. marta Tieslietu ministrijas padotībā esošā Tiesu administrācija kopā ar partneriem īsteno programmas "E-lieta: izmeklēšanas un tiesvedības procesu pilnveide" 1. posmu (turpmāk – E-lietas programmas 1. posms), kas tiek finansēta Eiropas Reģionālās attīstības fonda (ERAF) līdzfinansējuma Specifiskā atbalsta mērķa Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" ietvaros. E-lietas programmas 1. posms sastāv no četriem atsevišķiem projektiem. Projekta "Tiesu informatīvās sistēmas attīstība" (Nr. 2.2.1.1/17/I/013) mērķis ir efektīva un vienota elektroniskā tiesvedības procesa izveide; efektīva informācijas apmaiņa starp tiesām, procesa dalībniekiem un citām ar tiesvedību saistītām informācijas sistēmām; racionāla TIS pilnveide, radot jaunus un izmantojot esošos koplietošanas risinājumus. Likumprojekts ir saistīts ar E-lietas programmas 1. posma īstenošanu. Likumprojekts kopumā ir vēsts uz administratīvā procesa elektronizāciju, pārejot tiesvedībā no papīra lietas uz elektronisku lietu. Izstrādājot elektroniskai dokumentu iesniegšanai, elektroniskai lietas uzturēšanai un elektroniskas piekļuves lietas materiāliem nodrošināšanai nepieciešamo funkcionalitāti, visi lietas materiāli, sākot ar pieteikumu un beidzot ar nolēmumu, tiks glabāti elektroniski un būs pieejami procesa dalībniekiem attālināti, vienlaikus neliedzot iespēju procesa dalībniekiem dokumentus iesniegt tiesā arī papīra formā un saņemt tos no tiesas papīra formā. Šobrīd tas, vai un kādi dokumenti procesa dalībniekiem ir pieejami elektroniski, pamatā ir atkarīgs no tā, ko administratīvās tiesas elektroniskajā vidē ir ievietojušas. Tiesu nolēmumi elektroniskajā vidē tiek ievietoti, bet procesa dalībnieku gatavotie dokumenti tikai atsevišķos gadījumos. Ar likumprojekta spēkā stāšanos no 2021. gada 1. aprīļa pilnīgi visi lietai pievienojamie dokumenti gan tiesas radītie, gan tie, ko tiesā iesniegs procesa dalībnieki, tiks pievienoti un glabāti elektroniskajā vidē, veidojot e-lietu. E-lietai pievienojamos dokumentus, kas būs iesniegti papīra formā, tiesas pārveidos elektroniskā forma, tādējādi nodrošinot, ka pilnīgi visi lietas materiāli glabāsies elektroniskajā vidē. Tā kā šobrīd administratīvais process pamatā ir paredzēts papīra dokumentu apritei, plānotie jaunievedumi ieviešanai ir veicami gan redakcionāli, gan saturiski grozījumi APL, lai normatīvo regulējumu padarītu vispārinātāku un novērstu iespējamos tiesību normu neatbilstības gadījumus elektroniskās administratīvās lietas ieviešanai, un veicinātu elektronisko dokumentu apriti administratīvajā procesā.  **Likumprojekta galvenie mērķi**  **E-lietas ieviešana** – visi lietas materiāli tiek glabāti un ir pieejami elektroniski, vienlaikus neliedzot iespēju procesa dalībniekiem dokumentus iesniegt administratīvajā tiesā arī papīra formā un saņemt tos no tiesas papīra formā. Visi papīra formā iesniegtie dokumenti, lai tos pievienotu e-lietas materiāliem, tiek pārvērsti elektroniskā formā.  **Dokumentu un informācijas elektroniskās piegādes prioritātes noteikšana** – pavēstes un citu tiesas dokumentu piegāde prioritāri notiek elektroniski, izmantojot dažādus procesa dalībniekiem pieejamos elektroniskās saziņas līdzekļus, kurus šobrīd jau nosaka Paziņošanas likums.  **Tiesas sēdes gaitas fiksēšana, nolēmumu pieejamība, pasludināšana un parakstīšana** – administratīvās tiesas sēdes gaitu pilnā apjomā paredzēts fiksēt elektroniskā skaņas ierakstā, kuru pievienos lietai tiešsaistes sistēmā – e-lietas portālā, arī tiesas nolēmumi pēc to sastādīšanas būs pieejami procesa dalībniekiem e-lietas portālā, un tikai īpašos gadījumos tiek paredzēta iespēja procesa dalībniekiem saņemt nolēmumu papīra formā atbilstoši Paziņošanas likuma nosacījumiem. Tiesas vai tiesneša nolēmumus, ko pieņems atsevišķa procesuāla dokumenta veidā, tiks parakstīti ar drošu elektronisko parakstu, bet citu dokumentu ievietošanai e-lietas portālā tiesā prasība pēc paraksta būs izpildīta, ja e-lietas portālā izveidotais vai pievienotais dokuments būs parakstīts ar elektronisko parakstu Eiropas Parlamenta un Padomes 2014. gada 23. jūlija regulas Nr. 910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ direktīvu 1999/93/EK (turpmāk – regula Nr. 910/2014) 3. panta 10. punkta izpratnē.  APL grozījumi tika izstrādāti piecās daļās, proti, pirmā daļa ir no APL 1. panta līdz 50. pantam, otrā daļa ir no APL 102. panta līdz 183. pantam, trešā daļa ir no APL 184. panta līdz 272. pantam, ceturtā daļa ir no APL 273. panta līdz 357. pantam un piektā daļa ir no APL 358. panta līdz 386. pantam.  **Pirmā daļa (APL 1.-50. pants)**  APL 1. panta trešās daļas 5. punkts tiek redakcionāli precizēts, lai saskaņotu to ar Administratīvās atbildības likumā izmantoto terminoloģiju par administratīvā pārkāpuma procesu.  APL 38. panta pirmā daļa un 40. panta pirmā daļa tiek papildināta ar norādi, ka tiesas sēdē dotais mutvārdu pilnvarojums vai šī pilnvarojuma atsaukšana tiek fiksēta, izmantojot tehniskos līdzekļus, ņemot vērā to, ka visas tiesas sēdes tiks fiksētas, izmantojot tehniskos līdzekļus. Vienlaikus tiek paredzēts, ka tiesas sēdē mutvārdos izteiktu pilnvarojumu vai tā atsaukumu varēs ierakstīt tiesas sēdes protokolā, ja tiks sagatavots pilnais tiesas sēdes protokols.  **Otrā daļa (APL 102.-183. pants)**  E-lietas portāla ieviešanas mērķis ir veicināt, ka viss tiesvedības process notiek elektroniski e-lietas portālā. APL tiek papildināts ar jaunu 112.1 pantu, kurā tiks noteikti būtiskākie nosacījumi, proti, ka tiesā lietvedību kārto elektroniskajā lietā e-lietas portālā un tajā sagatavo, lejupielādē un glabā ar administratīvo lietu saistītos dokumentus un šo dokumentu ievietošanas nosacījumus – parakstīšanu, lai būtu ticama un nepārprotama gribas izpausmes konstatācija. Tādējādi tiek paredzēts, ka dokuments būs uzskatāms par parakstītu, ja e-lietas portālā izveidotais (sagatavotai) vai pievienotais dokuments ir parakstīts ar elektronisko parakstu Eiropas Parlamenta un Padomes 2014. gada 23. jūlija regulas Nr.910/2014 par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ direktīvu 1999/93/EK 3. panta 10. punkta izpratnē, bet tiesas nolēmumi, ko pieņems atsevišķa procesuāla dokumenta veidā, jāparaksta ar drošu elektronisko parakstu.  Vienlaikus jaunais pants paredz visu lietā iesniegto papīra dokumentu pārvēršanas pienākumu elektroniskajos dokumentos un prasības šo dokumentu izmantojamībai un drošībai.  Grozījumi APL 114.1 pantā ir vērsti uz to, lai procesa dalībnieku saziņa ar tiesu notiktu elektroniski, ņemot vērā dažādus elektroniskās saziņas veidus to attīstības procesā. Arvien plašāk ir paredzēta iespēja izmantot oficiālo elektronisko adresi, paralēli reģistrētajiem procesa dalībniekiem nodrošinot tiešu piekļuvi e-lietas portālam un sazināties ar tiesu e-lietas portālā pēc reģistrācijas e-lietas portālā. Reģistrēto personu saziņai ar tiesu e-lietas portāla izmantošanā tiek paredzēta prioritāte un to nosaka APL 114.1 panta jaunā 2.1 daļa.  APL 118. panta pirmā daļa saistībā ar noraidījuma pieteikšanu tiesnesim vai tiesai tiek papildināta ar norādi, ka tas tiesas sēdē tiek fiksēts, izmantojot tehniskos līdzekļus. Vienlaikus tiek paredzēts, ka tiesas sēdē mutvārdos noraidījumu varēs ierakstīt tiesas sēdes protokolā, ja tiks sagatavots pilnais tiesas sēdes protokols.  APL 126. panta ceturtā daļa par pieteicēja pienākumu samaksāt nesamaksāto valsts nodevu un tās piedziņa ar tiesu izpildītāja starpniecību tiek precizēta, nosakot, ka tiesa par pieņemto nolēmumu paziņo tiesu izpildītājam, savukārt tiesu izpildītājs tiesas nolēmumu izpildei iegūs e-lietas portālā.  Grozījumi APL 132. panta pirmajā un otrajā daļā par tiesas paziņojumiem un pavēstēm ir saistīti ar APL 114.1 pantā noteikto par prioritāru elektronisko saziņu un arī tiesas paziņojumiem un pavēstēm prioritāra būs elektroniskā paziņošana atbilstoši Paziņošanas likuma 9.pantā noteiktajam. Vienlaikus tiek saglabāta esošā paziņošanas kārtība, kura tiks izmantota, ja nevarēs izmantot elektronisko.  Grozījumi APL 135. panta pirmajā daļā par personu pienākumu būt sasniedzamai papildina normu ar e-lietas portāla norādi, tai skaitā pienākumu paziņot par reģistrācijas e-lietas portālā maiņu.  Grozījumi APL 135.1 panta pirmajā daļā un APL 136. panta pirmajā daļā paredz saīsinātā tiesas sēdes protokola sastādīšanu un tiesas sēdes gaitas fiksēšanu ar tehniskajiem līdzekļiem. Tieslietu ministrijas ieskatā saīsinātais tiesas sēdes protokols balstīsies uz e-lietas portālā pieejamo programmnodrošinājumu un skaņu ierakstā esošajām atzīmēm. Vienlaikus tiek saglabāts regulējums par tiesas iespēju rakstīt pilnu tiesas sēdes protokolu, piemēram, lietās, kurās tiek skatīti valsts noslēpuma objekti.  Grozījumi APL 136.1 pantā paredz izņēmumu tiesas sēdes gaitas fiksēšanai ar tehniskajiem līdzekļiem (1.1daļa), proti, tā nenotiek, ja uz tiesas sēdi nav ieradies neviens administratīvā procesa dalībnieks, piemēram, lieta tiek skatīta rakstveida procesā. Tiesas sēdes skaņu ieraksts glabāsies e-lietas portālā un būs pieejams nākamajā darbdienā pēc tiesas sēdes dienas. Papildus ir iekļauta norma, kura paredz procesa dalībnieka, kas atrodas ieslodzījuma vietā, tiesības pēc rakstveida lūguma saņemt no tiesas skaņu ierakstu atsevišķā datu nesējā. Tas nepieciešams, jo ieslodzījuma vietās tuvākajā laikā netiks nodrošināta piekļuve e-lietas portālam.  Grozījumi APL 137. pantā paredzētie grozījumi pirmajā daļā precizē normas, šajā daļā regulējumu paredzot par pilno tiesas sēdes protokolu. Vienlaikus pants tiek papildināts ar 2.1daļu, kurā ar iekšējām atsaucēm tiek noteiktas saīsinātajā tiesas sēdes protokolā ierakstāmās ziņas. Panta trešajā daļā tiek redakcionāli precizēts regulējums par ārpus tiesas sēdes izpildīto atsevišķo procesuālo darbību protokoliem. Savukārt septītās daļas izslēgšana paredzēta, jo tehnisko līdzekļu izmantošanu un saīsināto tiesas sēdes protokolu noteiks panta 2.1daļa.  Grozījumi APL 138. pantā paredzētie grozījumi redakcionāli precizē normas, lai tās būtu attiecināmas gan pilno, gan arī saīsināto tiesas sēdes protokolu.  Grozījumi APL 139. panta otrajā daļā ir redakcionāls, jo ņemot vērā to, ka piezīmes tiks iesniegtas elektroniski, arī tiesa atzīmi varēs pievienot elektroniski e-lietas portālā.  Grozījumi APL 141. pantā ir saistīts ar tiesas sēdes fiksēšanu ar skaņu ierakstu. Tādējādi tiesas sēdes priekšsēdētāja izteiktais brīdinājumu būs skaņu ierakstā un šādam brīdinājumam var būt tiesiskas sekas. Vienlaikus tiek saglabāts regulējums par atzīmi, ka brīdinājums tiek ierakstīts pilnajā tiesas sēdes protokolā.  Grozījumi APL 143. un 145. pantā ir saistīti ar atteikšanos no tiesas nolēmumu vai citu dokumentu norakstu vai kopiju izsniegšanas. Procesa dalībniekiem e-lietas portālā būs pieejami visu dokumentu orģināli elektronisko dokumentu veidā un viņi ar tiem varēs iepazīties, lejupielādēt un saglabāt, vai saskaņā ar elektronisko dokumentu normatīvajos aktos noteikto regulējumu izgatavot to atvasinājumus.  Grozījumi APL 168., 170. un 171. pantā ir saistīti ar dažādu lietā izvērtētu papīra dokumentu ievietošanu e-lietas portālā elektronisko dokumentu veidā saskaņā ar elektronisko dokumentu normatīvajos aktos noteikto regulējumu par atvasinājumu izgatavošanu.  Grozījumi APL 183. pantā ir saistīti ar atteikšanos no tiesas nolēmumu vai citu dokumentu norakstiem vai kopijām. Procesa dalībniekiem e-lietas portālā būs pieejami arī personu apvienības viedokļa orģināls elektroniskā dokumenta veidā.  **Trešā daļa (APL 184.-272.pants)**  E-lietas portāla ieviešanas mērķis ir veicināt, ka viss tiesvedības process notiek elektroniski e-lietas portālā. Lai persona varētu piekļūt e-lietas portālam un sazināties ar tiesu e-lietas portālā, tai būs jāreģistrējas e-lietas portālā. Lai tiesa zinātu, ka persona ir reģistrējusies e-lietas portālā un piekritusi saziņai tajā, likuma  APL 186. panta otrās daļas 2. punkts tiek papildināts ar personas pienākumu pieteikumā norādīt, vai tā ir reģistrējusies e-lietas portālā. Tādā gadījumā tiesas komunikācija ar personu notiks tikai e-lietas portālā.  Paredzēts izslēgt APL 187. panta otro un trešo daļu, precizēt APL 203. panta pirmo daļu, izslēgt APL 204. panta pirmās daļas 10. punktu, precizēt APL 268. panta 1. punktu, kas paredz regulējumu par pieteikumam un tam pievienoto dokumentu pievienojamajiem norakstiem, jo turpmāk pieteikumam un tam pievienotajiem dokumentiem noraksti vairs nebūs jāpievieno. Privātpersonām arī turpmāk būs tiesības iesniegt pieteikumu un tam pievienotos dokumentus papīra formā, taču tiesa papīra formā iesniegtu pieteikumu un tam pievienotos dokumentus pārveidos elektroniskā dokumentā un ar atbildētāju (iestādi) nodrošinās saziņu elektroniski. Savukārt, ja pieteikumu un tam pievienotos dokumentus elektroniski iesniegs atbildētājs (iestāde), kuras komunikācija pamatā notiek tikai elektroniski, tiesa nodrošinās pieteikuma un tam pievienoto dokumentu atvasinājuma nosūtīšanu privātpersonām papīra formā, ja tās nebūs piekritušas saziņai e-lietas portālā vai elektroniskai saziņai. Minētais attiecināms arī uz APL 203. panta ceturtajā daļā un 205. pantā paredzēto attiecībā uz rakstveida paskaidrojumiem, kur tiek izslēgta prasība par norakstu iesniegšanu un nosūtīšanu pieteicējam un trešajai personai.  Ievērojot, ka APL vairs netiek minēts termins "noraksts" attiecīgs grozījums tiek paredzēts APL 263. panta piektajā daļā, nosakot, ka pēc pieteicēja lūguma tiesa izsniedz viņam sprieduma atvasinājumu. Attiecīgs grozījums par sprieduma atvasinājumu ir paredzēts arī APL 267. pantā.  APL 222. panta pirmā un otrā daļa, 223. panta piektā daļa un 270. panta pirmā daļa tiek papildināta ar norādi, ka tiesas sēdē mutvārdos izteiktu atteikšanos no prasījuma, prasījuma atzīšanu, juridisku faktu, kā arī lēmumu par lietas izskatīšanas atlikšanu fiksē, izmantojot tehniskos līdzekļus, ņemot vērā to, ka visas tiesas sēdes tiks fiksētas, izmantojot tehniskos līdzekļus. Vienlaikus tiek paredzēts, ka tiesas sēdē mutvārdos izteiktu atteikšanos no prasījuma, prasījuma atzīšanu, juridisku faktu, kā arī lēmumu par lietas izskatīšanas atlikšanu varēs ierakstīt tiesas sēdes protokolā, ja tiks sagatavots pilnais tiesas sēdes protokols.  Ievērojot, ka tiesas sēdes tiks fiksētas, izmantojot tehniskos līdzekļus, APL 224. panta otrās daļas ievaddaļā un 227. panta otrās daļas ievaddaļā tiek izslēgts regulējums par to, ka pieteicējs vai liecinieks paraksta apliecinājumu, kā arī noteikts, ka pieteicējs vai liecinieks dod mutvārdos apliecinājumu. Turklāt tiek izslēgta APL 224. panta trešā daļa un 227. panta trešā daļa, kas paredz, ka apliecinājumu ar pieteicēja vai liecinieka parakstu pievieno lietai.  Tāpat, ievērojot, ka tiesas sēdes tiks fiksētas, izmantojot tehniskos līdzekļus, tiek izslēgts APL 233. pants, kas paredz liecinieka liecības nolasīšanu, proti, būs iespējams noklausīties attiecīgo ierakstu, tādēļ to nav nepieciešams nolasīt.  APL 243. panta pirmajā daļā tiek paredzēts, ka tiesa noteiks laiku, kad spriedums tiks pasludināts e-lietas portālā, nevis būs pieejams tiesas kancelejā, jo visi tiesvedības procesa materiāli būs pieejami elektroniski e-lietas portālā. Attiecīgs grozījums tiek paredzēts APL 259. pantā, nosakot, ka procesa dalībniekiem laikus paziņo datumu, kad spriedums būs pasludināts. Vienlaikus APL 259. pants tiek precizēts, izslēdzot regulējumu par sprieduma nosūtīšanu, jo tas ir paredzēts APL 267. pantā.  Savukārt APL 258. pantā tiek noteikts, ka tiesas spriedumu pasludina, ievietojot e-lietas portālā.  APL 270. panta trešā daļa noteic, ka mutvārdu procesā izskatāmā lietā nākamās tiesas sēdes dienu un laiku tiesa paziņo pret parakstu personām, kuras ieradušās uz tiesas sēdi. Šajā normā tiek izslēgti vārdi "pret parakstu", jo tie ir lieki. Turklāt, ja persona būs reģistrējusies e-lietas portāla, visa informācija, kas saistīta ar lietu būs pieejama arī e-lietas portālā.  **Ceturtā daļa (APL 273.-357. pants)**  APL 285. panta otrā daļa tiek papildināta ar norādi, ka lēmumu fiksē, izmantojot tehniskos līdzekļus, ņemot vērā to, ka visas tiesas sēdes tiks fiksētas, izmantojot tehniskos līdzekļus. Vienlaikus tiek paredzēts, ka lēmumu varēs ierakstīt tiesas sēdes protokolā, ja tiks sagatavots pilnais tiesas sēdes protokols. Ņemot vērā to, ka visa informācija par tiesvedības procesu būs pieejama e-lietas portālā, arī pieejamība tiesas lēmumiem tiks nodrošināta e-lietas portālā. Līdz ar to APL 286. panta ceturtajā daļā tiek noteikts, ka lēmums būs pieejams e-lietas portālā, nevis tiesas kancelejā. E-lietas portāla ieviešanas mērķis ir veicināt, ka viss tiesvedības process notiek elektroniski e-lietas portālā. Lai persona varētu piekļūt e-lietas portālam un sazināties ar tiesu e-lietas portālā, tai būs jāreģistrējas e-lietas portālā. Lai tiesa zinātu, ka persona ir reģistrējusies e-lietas portālā un piekritusi saziņai tajā, APL 292. panta pirmās daļas 2. punkts, 318. panta pirmās daļas 2. punkts un 328. panta pirmās daļas 1. punkts tiek papildināts ar personas pienākumu apelācijas sūdzībā, blakus sūdzībā un kasācijas sūdzībā norādīt, vai tā ir reģistrējusies e-lietas portālā. Tādā gadījumā tiesas komunikācija ar personu notiks tikai e-lietas portālā. Paredzēts izslēgt APL 293., 319. un 332. pantu, kas paredz apelācijas sūdzībai, blakus sūdzībai un kasācijas sūdzībai pievienojamo norakstu skaitu, jo turpmāk apelācijas sūdzībai, blakus sūdzībai un kasācijas sūdzībai noraksti vairs nebūs jāpievieno. Privātpersonām arī turpmāk būs tiesības iesniegt apelācijas sūdzību, blakus sūdzību un kasācijas sūdzību papīra formā, taču tiesa papīra formā iesniegtu apelācijas sūdzību, blakus sūdzību un kasācijas sūdzību pārveidos elektroniskā dokumentā un ar atbildētāju (iestādi) nodrošinās saziņu elektroniski. Savukārt, ja apelācijas sūdzību, blakus sūdzību vai kasācijas sūdzību elektroniski iesniegs atbildētājs (iestāde), kuras komunikācija pamatā notiek tikai elektroniski, tiesa nodrošinās apelācijas sūdzības, blakus sūdzības un kasācijas sūdzības atvasinājuma nosūtīšanu privātpersonām papīra formā, ja tās nebūs piekritušas saziņai e-lietas portālā vai elektroniskai saziņai. Minētais attiecināms arī uz APL 299. panta pirmajā daļā paredzēto attiecībā uz rakstveida paskaidrojumiem, kur tiek izslēgta prasība par norakstu iesniegšanu. No APL 298. panta pirmās daļas, 299. panta otrās daļas, 300. panta ceturtās daļas, 307. panta piektās daļas, 321. panta pirmās daļas, 334. panta, 335. panta otrās daļas un 337. panta pirmās daļas tiek izslēgta nepieciešamība nosūtīt apelācijas sūdzības norakstu, rakstveida paskaidrojumu norakstu, sprieduma norakstu, blakus sūdzības norakstu, kasācijas sūdzības norakstu, jo apelācijas sūdzība, rakstveida paskaidrojumi, spriedumi, blakus sūdzības, kasācijas sūdzības būs elektroniski dokumenti vai pārveidoti par elektroniskiem dokumentiem, kurus būs iespējams izsūtīt visiem administratīvā procesa dalībniekiem, nepavairojot tos. Ņemot vērā to, ka apelācijas sūdzībai, blakus sūdzībai un kasācijas sūdzībai vairs nebūs jāpievieno noraksti, tiek izslēgts APL 296. panta pirmās daļas 2. punkts un 333. panta pirmās daļas 3. punkts un APL 320. panta pirmajā daļā izslēgti vārdi "vai visi nepieciešamie noraksti", kas pieļauj apelācijas sūdzību, blakus sūdzību un kasācijas sūdzību atstāt bez virzības, ja tai nav pievienoti visi nepieciešamie noraksti. APL 303. panta pirmās daļas 6. punkts pieļauj atcelt pirmās instances tiesas spriedumu un nosūtīt lietu jaunai izskatīšanai pirmās instances tiesai, ja mutvārdu procesā izskatītā lietā nav tiesas sēdes protokola vai tiesas sēdes ieraksta. Šis ir obligāts nosacījums, kad spriedums ir atceļams, nedodot iespēju tiesai vērtēt, vai trūkumi tiesas sēdes protokolā vai tiesas sēdes ierakstā nepieļauj izvērtēt lietu pēc būtības. Proti, APL 303. panta pirmās daļas 6. punktu var interpretēt arī tā, ka spriedums ir atceļams arī tajos gadījumos, ja tiesas sēdes protokolā vai tiesas sēdes ierakstā nav atspoguļota kāda neliela daļa no lietas izskatīšanas. Šādā gadījumā var nākties atcelt spriedumu arī tad, ja trūkumi tiesas sēdes protokolā vai tiesas sēdes ierakstā ir nebūtiski un paši par sevi neliedz izskatīt lietu pēc būtības. Ņemot vērā minēto, APL 303. panta pirmās daļas 6. punkts tiek precizēts, lai dotu iespēju tiesai vērtēt, vai trūkumi tiesas sēdes protokolā vai tiesas sēdes ierakstā ir tik būtiski, lai lietu nevarētu izskatīt pēc būtības un līdz ar to spriedums būtu atceļams. APL 327. panta trešās daļas 5. punkts paredz, ka par procesuālo tiesību normas pārkāpumu, kas varēja novest pie lietas nepareizas izspriešanas, uzskatāms tas, ka lietā nav tiesas sēdes protokola. Ņemot vērā to, ka turpmāk visas tiesas sēdes tiks fiksētas ar tehniskajiem līdzekļiem, tiesai būtu jāvērtē, vai tiesas sēdes protokola neesamība var tikt uzskatīta par tādu pārkāpumu, kas varēja novest pie lietas nepareizas izspriešanas. Līdz ar to attiecīgais gadījums no APL 327. panta trešās daļas 5. punkta tiek izslēgts. APL 346. panta pirmajā daļā tiek paredzēts, ka tiesa noteiks laiku, kad spriedums tiks pasludināts e-lietas portālā, nevis būs pieejams tiesas kancelejā, jo visi tiesvedības procesa materiāli būs pieejami elektroniski e-lietas portālā.  **Piektā daļa (APL 358.-386. pants)**  Grozījumi APL 376. panta pirmajā daļā ir saistīti ar atteikšanos no tiesas nolēmumu vai citu dokumentu norakstu izsniegšanas. Procesa dalībniekiem e-lietas portālā būs pieejami visu dokumentu orģināli elektronisko dokumentu veidā un viņi ar tiem varēs iepazīties, lejupielādēt un saglabāt. Vienlaikus procesa dalībniekiem būs tiesības saņemt saskaņā ar elektronisko dokumentu normatīvajos aktos noteikto regulējumu izgatavotus tiesas nolēmumu atvasinājumus.  Grozījumi APL 377.1 pantā ir saistīti ar vienkāršoto tiesas un tiesu izpildītāja saziņu e-lietas portālā. E-lietas portālā ievietotajiem tiesu nolēmumiem ir pietiekama drošība un ticamība un dokumenta rekvizīts “zīmogs” elektronisko dokumentu apritē tā klasiskajā izpratnē ir zaudējis aktualitāti. Turklāt e-lietas portālā būs redzams tā sagatavošanas jeb izsniegšanas laiks. Savukārt tiesu izpildītājs izpildu rakstu izpildei iegūs e-lietas portālā.  **Pārejas noteikumi**  Projektam tiek plānots, ka tas stāsies spēkā 2021. gada 1.aprīlī. Ievērojot minēto, tiek paredzēts papildināt APL pārejas noteikumus ar 23. punktu, kurā tiek noteikts, ka administratīvās lietas tiesās, kuras uzsāktas līdz 2021. gada 31. martam papīra formā vai hibrīdlietas formā, lietvedību attiecīgajā formā kārto līdz lietas noslēgumam.  Pārejas noteikumu 23. punkts paredz, ka tiesa vai tiesnesis, nodrošinot iespēju iepazīties ar administratīvās lietas materiāliem personai, kura atrodas ieslodzījuma vietā, ņem vērā ieslodzījuma vietas tehnisko nodrošinājumu. Minētais pārejas posma izņēmums nepieciešams, jo šobrīd netiek plānotas e-lietas portāla izmantošanas iespējas ieslodzījuma vietās. |
| 3. | | Projekta izstrādē iesaistītās institūcijas un publiskas personas kapitālsabiedrības | Likumprojekta izstrādāts sadarbībā ar Tiesu administrācijas pārstāvjiem, kas nodrošina e-lietas portāla izstrādi. Likumprojekta izstrādes ietvaros notikušas diskusijas ar tieslietu ministra 2020. gada 13. marta rīkojumu Nr. 1-1/77  "Par pastāvīgās Administratīvā procesa likuma darba grupas izveidi" izveidotajā pastāvīgajā APL darba grupā, kuras sastāvā ir iekļauti pārstāvji no Administratīvās rajona tiesas, Administratīvās apgabaltiesas, Augstākās tiesas Senāta Administratīvo lietu departamenta, Patērētāju tiesību aizsardzības centra, Rīgas domes Juridiskās pārvaldes Administratīvā procesa un iekšējās kontroles nodaļas, Valsts ieņēmumu dienesta, Pilsonības un migrācijas lietu pārvaldes, Tiesu administrācijas, kā arī Latvijas Tirdzniecības un rūpniecības kameras. |
| 4. | | Cita informācija | Nav.. |
|  | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts tieši ietekmēs jebkuru privātpersonu, kas vēršas administratīvajā tiesā, lai pakļautu neatkarīgas, objektīvas un kompetentas tiesu varas kontrolei izpildvaras darbības, kuras attiecas uz konkrētām publiski tiesiskajām attiecībām starp valsti un privātpersonu, kā arī citus administratīvā procesa dalībniekus, piemēram iestādi, pārstāvi. Tāpat likumprojekts tieši ietekmēs tiesnešus un tiesu darbiniekus, zvērinātus tiesu izpildītājus un citas ar tiesu varu saistītu institūciju amatpersonas, Tiesu administrāciju. |
| 2. | | Tiesiskā regulējuma ietekme uz tautsaimniecību un administratīvo slogu | Likumprojektam paredzama pozitīva ietekme uz tautsaimniecību un administratīvo slogu. Administratīvo lietu elektronizācijas rezultātā samazināsies izdevumi, kas saistīti ar lietu uzturēšanu, pārvietošanu un dokumentu izsniegšanu, turklāt elektroniskais tiesvedības process ļaus samazināt arī kopējo lietu izskatīšanas ilgumu, jo dokumentu papīra formā sagatavošana, izplatīšana tiesvedības procesā prasa zināmu laiku. Iespēja iepazīties ar lietu materiāliem elektroniski, neapmeklējot tiesu iestādes, ietaupīs gan procesa dalībnieku, gan tiesu darbinieku resursu. Daļu darba laika ietaupījumu, ko tiesu darbinieki iegūs sakarā ar atslogojumu no lietu meklēšanas, izsniegšanas un kopēšanas, nāksies novirzīt papīra formā iesniegto dokumentu digitalizēšanai. Atlikušo tiesas darbinieku laika ietaupījumu būs iespējams novirzīt ar viņu darbu saistīto pakalpojumu vai funkciju izpildes kvalitātes uzlabošanai. Prognozējams, ka lietas materiālu pieejamība paaugstināsies, bet korespondences un informācijas sniegšanas izmaksas – samazināsies.  Regulējums neradīs ietekmi uz veselību vai nevalstiskajām organizācijām (izņemot, ja tās būs iesaistītas tiesvedībā). Savukārt vides ietekmes kontekstā pozitīvais aspekts ir plānotais papīra patēriņa samazinājums.  Pieteikuma, apelācijas sūdzības, blakus sūdzības un kasācijas sūdzības iesniedzējiem samazināsies administratīvais slogs, jo pieteikumi nebūs obligāti jāgatavo papīra formātā un iesniedzējam nebūs jādodas uz tiesu, kurā pieteikums, apelācijas sūdzība, blakus sūdzība un kasācijas sūdzība iesniedzama. |
| 3. | | Administratīvo izmaksu monetārs novērtējums | Daļā par pieteikuma, apelācijas sūdzības, blakus sūdzības un kasācijas sūdzības iesniegšanu elektroniski samazināsies administratīvās izmaksas pieteikuma iesniedzējiem. Precīzu administratīvo izmaksu samazinājumu nav iespējams noteikt, jo, piemēram, pieteikumam pievienojamo dokumentu skaits un apjoms ir katrai situācijai individuāls. |
| 4. | | Atbilstības izmaksu monetārs novērtējums | Likumprojekts šo jomu neskar. |
| 5. | | Cita informācija | Nav. |
| |  | | --- | | **III. Tiesību akta projekta ietekme uz valsts budžetu un pašvaldību budžetiem** | | Likumprojekts šo jomu neskar. | | | | |
|  | | | |
| **IV. Tiesību akta projekta ietekme uz spēkā esošo tiesību normu sistēmu** | | |
| Likumprojekts šo jomu neskar. | | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts un tā sākotnējās ietekmes novērtējuma ziņojums (anotācija) publicēts Tieslietu ministrijas un Valsts kancelejas tīmekļvietnēs.  Pēc likumprojekta pieņemšanas, lai informētu sabiedrību par izmaiņām, sekos plašāki sabiedrības informēšanas pasākumi. |
| 2. | Sabiedrības līdzdalība projekta izstrādē | Likumprojekts un tā sākotnējās ietekmes novērtējuma ziņojums (anotācija) 2020. gada 21. jūlijā publicēts Tieslietu ministrijas mājaslapā sadaļā "Sabiedrības līdzdalība", kā arī nosūtīts Valsts kancelejai publicēšanai tās mājas­lapā. Sabiedrības pārstāvji atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam tika aicināti līdzdarboties, rakstiski sniedzot viedokli līdz 2020. gada 4. augustam. |
| 3. | Sabiedrības līdzdalības rezultāti | Likumprojekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija, Tiesu administrācija, tiesas. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde nerada ietekmi uz pārvaldes funkcijām un institucionālo struktūru. Nav nepieciešama jaunu institūciju izveide, esošu institūciju likvidācija vai reorganizācija. Administratīvo lietu elektronizācijas rezultātā tiesu darbinieki tiks atslogoti no lietu meklēšanas, izsniegšanas un kopēšanas. Iegūto laika ietaupījumu būs iespējams novirzīt pakalpojumu vai funkciju izpildes kvalitātes uzlabošanai, neradot ietekmi un darba vietu skaitu. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Žvīgure 67036906

Guna.Zvigure@tm.gov.lv

Māliņa 67036910

Ilze.Malina@tm.gov.lv

Rudziks 67036902

Uldis.Rudziks@tm.gov.lv

Upīte 67046102

Linda.Upite@tm.gov.lv